钦定古今图书集成/方舆汇编/职方典/第1422卷 > 《高峰歌》邓体静
## 钦定古今图书集成/方舆汇编/职方典/第1422卷 > 《高峰歌》邓体静

高峰之高高倚天，陡崖纡迳云中连。郁樛万木自葱
芊，交藤络石相纠缠。黄茆青荻夹道边，妖狐孽虎恣
游眠。我来暗桥心悚悁，昼阴如雨失青天。时有群鸟
鸣树巅，石齿出路马难前。涧流汨汨沸笙弦，午餐山
寨暂息肩。谘诹父老咸云然，边氓病痛此最煎。我思
不获谁之愆，乃命工师鸠庶狷，砺斧淬铚各奋坚，芟
除攘剔尽弘挻。凿石通泉群力胼。仙飙十月回轻烟。
介然道路入云巅。恶木斯拔山花妍，行可尽日马可
骈。凶徒敛影如扼咽，从此往来少戈鋋。嗟我力小才
戋戋，愿得薰风被四埏。务农息斗无索钱，刀剑为牛
耒为弰。使我解带日食𢘆便便。

《通志》：“黄道人，五代时隐思恩山中修炼，山因之得名
曰黄道。”

《府志》：“岑仲淑，东汉舞阴侯岑彭之裔。宋皇祐中，随狄
武襄征侬智高有功，授怀远大将军。武襄还朝，留仲
淑善后，驻邕州，建元帅府，都督桂林象郡三江兵马，
开辟思恩、泗城、田州、镇安等处，子孙世守疆土不替
焉。”

黄志威零陵人。黄嵩，青州人。王青，上元人。皇祐间，俱
随狄武襄征南有功。志威授“向武土州知州，兼守御
江南岸事，给印信世袭；嵩授承仕郎，给印信，世袭上
林土县知县。青授丹良堡土舍。”

武缘县伊岭山，在县南三十里，上有岩，极深邃。宋嘉
定间，周师庆结庵炼丹于此，坐化。岩中有石刻诗像
铭赞，后人名其岩曰“望仙岩。”

《明外史土司传》：“‘正统六年九月，思恩府知府岑瑛言，
府治僻隘桥利堡，正当猺寇出没之所，且有城垣公
廨，乞徙置为便’。从之十二年，设思恩军民府儒学，置教授一员，训导四员。
从岑瑛请也。”

景泰五年，思恩军民府建庙学，请造祭祀乐器，从之。
《府志》：“仲淑子孙，以世禄官左右两江者颇众，其支子
封思恩土知州，历世相承。至岑瑛，生而神异，有大志，
勇略过人。正统间，常奉征调，屡著功勋，遂晋州为府
秩，加都指挥使。瑛抚有思土，爱民辑士，更复好学，请
设官师，鼎建黉宫，蛮方士民习尚一变者，实瑛为之”
倡也。瑛既没，民人感颂，所在庙祀，至今犹有能称诵
其德者。

成化元年夏五月，武缘县泮宫池中并蒂莲生。是年
乡试，姚惠中第三名，梁廷器第七名，人以为“瑞莲”之
应云。

弘治间，思恩土知府岑濬以思、田之众作叛，寻讨灭
之，改思恩为“流府。”

《明外史土司传》：“弘治十六年，总督两广潘蕃奏，岑濬
叛，正当用兵诛剿。而濬从弟业以山东布政司参议
在内阁制敕房办事，禁密之地，恐有漏泄之情，请治
其罪。吏部拟他调，而业亦奏乞养去，允之。”

《府志》：“罗镛，正德间任武缘县令，历官五载，爱民好士，
兴利除弊，建社学，延社师，邑有社学始此。邑人戴德
感诵，祀于祠。”

《通志》：“张凤，正德间，以布政司左参政掌思恩府事，时
兵变之馀，百姓流移，庶务草创，土目纵横无惮。公抚
辑流亡，修举废坠，分田治地，扶弱鉏强，给官田以赡
生徒，选智勇以严捍卫，一切因革，咸得其宜。”

王受嘉靖六年随新建伯王守仁征剿思、田有功，晋
堡为司，授白山土司，世袭土巡检。

六年，思恩州土舍覃益思田地方煽乱，护卫府城有
功，晋堡为司，题授古零土司世袭土巡检。是年，黄理、
黄留俱从新建伯王守仁征剿有功，理授那马土司
世袭土巡检，留授都阳土司世袭土巡检。

《明外史土司传》：“思恩府土巡检九司，皆嘉靖七年设，
曰兴隆，曰那马，曰白山，曰定罗，曰旧城，曰下旺，曰安
定，曰都阳，曰古零。”

七年，韦贵随新建伯王守仁征剿思、田叛囚卢苏，破
敌建功，题授兴隆土司，世袭土巡检。

徐五、韦良保随新建伯王守仁征剿王受有功，五、题
授定罗土司世袭土巡检，良保题授下旺土司世袭
土巡检。

土酋岑猛横乱，土官潘良随王守仁征剿，奋力破寨
杀贼，斩首一百二十级，题授安定土司土巡检。
夏六月，思恩田州土司卢苏、王受等攻武缘县城七
昼夜，镇安头目许用率兵力战退之。

名山《藏臣林记》。初，思恩府土官岑濬叛，被诛，而立流
官，以其酋二人，徐五、韦贵为土巡检，分掌其兵，各万
馀人。彝民不乐汉法，凡数叛。嘉靖十六年，镇安有一
男子，自名金，言镇安兵征岑时被掠，濬子也。彝民闻
之，益思乱。镇安土官乃潜召其酋长，出金而与之盟
曰：“汝小主也。”诸酋感泣，拥金归。镇安因要之曰：“金得
立，与我某地几百里。”遂盟而遣之。诸酋聚兵五千以
奉金，将攻城郭，复故地，诸酋多欲为响应者。先时，岑
濬既诛，其酋杨留者无所归，率其党千馀人诣宾州，
应募为打手。时沈希仪与兵备使者在宾，留入言请
往见小主人。希仪闻留言，心骇，念金去宾州数百里，
留应之，表里相煽，宾危矣，骚且及广“右，何有于思恩！”
因好谓留曰：“汝往也，我曩征田州，调兵镇安时已闻
金在，是岑濬第九子也。”因叩留曰：“闻镇安絷金甚坚，
何因出乎？”留诡曰：“百计逃耳。”希仪故自作微语曰：“岑
氏其复乎！”因呼留至密所曰：“为我语金，欲官乎？毋杀
人劫城，以状诉我及诸上司，可得也。”遂与留十金，花
纻，方折之，纳其怀中，曰：“为我寄金，得官后衣之念我
也。”因谬谓留：“虽然，金欲官，非赂我万金不可。”留曰：“金
诚当尽力，顾今安办此？”希仪笑曰：“岂遽责耶？且得一
帖为信耳。”留出，又呼还，谓之曰：“我几忘韦贵、徐五素
仇，汝亦仇金，善备之。”留益信希仪，无他可托也。诣金，
如希仪言。金大喜，真谓可倚希仪官，因率五千人诣
见。至宾城门，门者惧，白希仪欲无内。希仪怒骂曰：“金
非贼，胡不内耶！”觇者以告，金心益安，率其众散入城，
而与留及其亲信二十人衷甲见，潜以万金《帖子》奉
希仪。希仪好遇之，出见其侄，与为弟兄。复谬为金计
曰：“汝赂我，兵备公可独无。”于是遣金诣兵备使者，凡
希仪所为要，使金谓官府媟渎，可亲迩，明日诣金营，
犒之五牛酒五十尊，召留谓之曰：“付汝金，倘兵马杀
金，是吾杀金倘暗箭刺客杀金是贵五非关我。慎之，
慎之！”复遣其侄至金营，与同饮食卧起。金自是心死
于希仪矣。希仪欲缚金，惮其众。时巡按御史在南宁，
将诱金至南宁，乃缚之，请兵备先往，密语巡按御史
故，而谓金曰：“吾挈汝诉巡公，吾代汝词。”希仪为金作
《诉词》，涂抹诉稿四五反，用示忠于金。复谓金曰：“吾与
汝往南宁，倘贵五涂伏射汝，奈何？易汝土官衣装，杂掾史中，先我马，令五千人后行。”金如希仪言，希仪语
金曰：“贵五赂我庖人，毒汝奈何？自今涂次饮食，与我
同之，我食汝食，我所勿食，汝勿食也。”金如希仪言，行
七十里，至“思龙驿，晨起耳。”金曰：“今往南宁，南宁人皆
言汝叛声恶，以五千人往，是真叛矣。不若散遣三千
人，选心腹健卒二千往，夫亦足自卫也。”金如希仪言，
复行。一日，去南宁百里，谓金曰：“汝至南宁久，候诸从
人衣粮不给，不若以千人营此。”千人从。金如希仪言，
至南宁，见巡按御史。御史好慰之曰：“吾为汝奏闻，留
待此。”居五六日，希仪度金众衣粮且尽，复谓曰：“思恩
去南宁近耳，坐待粮尽众散矣，何不遣半往取衣粮？”
金如希仪言，于是独五百人处城中。希仪念缚金五
百人者迫死而狠斗，则奈何？因间请巡按御史：公且
去南宁，以金从，可图金于路也。至思龙驿，忽报贵五
将五万人在，阳迎御史而阴袭金，金惊而跳，希仪谓
御史：“公阳不知，听希仪图之。”出呼贵五骂曰：“汝安得
擅兵至此？金得官与不得官惟朝命，汝安得私仇之？”
是时金既行，闻希仪所以语贵五者，还道候希仪曰：
“金耶？汝尚不知死，贵五兵至矣，可疾入宾州，匿吾府
中。”金驰马入宾。居数日，贵五亦来见，复私希仪曰：“请
甘心于金。”希仪又怒骂之，贵五亦莫测希仪计所出
也。是时金众取衣粮还者又千馀人矣。杨留所统杀
手千人，皆在宾州内外，希仪与兵备计，遣留杀手护
御史往柳州，间谓金曰：“杨留杀手百人，护巡公往柳
矣，汝盍护送，以自结于巡公，第可至五十里，从者可
百人。”希仪遂与之偕。至五十里欲还，希仪又拉之行
百馀里，又欲还，希仪曰：“我尚送巡公，汝独返，恐贵五
伏人待汝，今且去柳近，汝何不与留？偕至柳而后偕
还。”金遂以百人至柳，其酋长从者十馀人，皆死党也。
会金跃马坠，希仪因责其酋五六人，痛抶之曰：“何不
护汝主，令至此？”五六人虽骁悍，以希仪爱金，故不敢
恚。金至柳，入参将府，希仪使其妻出见之，抚之以儿
子，因置酒劳金与其酋。是时诸大酋共五六人，既病，
抶创卧，独四五人从金，而留所部打手百人与金兵
百人，皆营于城外。希仪乃召狼兵三百入府待事，复
以三百人入护御史，三百人入护兵备使者酒中。希
仪谓金曰：“痴儿子，往时惧诛，又惧贵五逼，今在我府
中，曷不痛饮？”为金与酋皆尽醉，其夜遣狼兵缚之。𥟖
明，召留与其党入，狼兵三百夹墀立。希仪大言曰：“岑，
金国贼也，非留忠不能共成我事，予留金披之以红
纻。”留愕然。希仪曰：“汝为之，而汝不知乎？非汝为我诱
金，吾安得缚于此？”留大骇，泣下曰：“小主人也。”希仪曰：
“汝为之，而欲诳众乎？”留惧不能言，其党皆股栗。希仪
曰：“吾奏留功矣。”因见留，与其二百人于巡按兵备，悉
赏劳之，令率之还宾州，遂使散遣金众之在宾者，所
诛止金一人。留既惶恐见绐，又虞同行者猜己，卖金
相仇见杀。于路中奔归，病悸死。思恩复安。

《府志》：“十九年春二月，叛目卢回等犯武缘县境，总兵
张经击之，败绩。”

二十二年，白山土司土官王对奉调随征怀远地方，
战亡于阵。

二十五年秋八月，岑瑄叛，东兰头目黄才杀之。岑瑄，
东兰州人，假称“岑濬遗子韦起云”助兵，复纠集武缘
县永宁乡狼民三百，攻劫乡村。九司集兵截杀，退归
东兰。头目黄才、黄华计诱擒杀之。

二十六年春三月，八寨峒贼越武缘县城劫库。
三十年冬十月，八寨贼越武缘县城劫库，杀死军款
三名，署印上石西州知州罗汝泾率兵御之。

三十五年，那马土司土官黄旸奉调统领九土司兵
马征剿南赣、河源等处有功，题授“南赣行营都司佥
事，加同知服俸。”

四十年秋八月，“八寨峒贼”劫“南宁库”，通判廖士衡督
兵追捕，大肆扰害。

四十五年，那马司土官黄如金奉调征白石、古田八
寨有功，蒙三院题管“思吉十寨长官司”钦赏，加土知
州服色。

武缘梁容女，嘉靖间，八砦贼流劫其家，将之以去，且
欲夺梁耳金环，梁潜取寘握中。贼笑曰：“尔身已属吾，
何祇环也？”行至村前木绵树下，抱木号呼。贼曰：“尔不
畏死乎？”梁曰：“人谁无死，纵畏之，不能免也。”贼知不可
夺，恐兵至，遂杀梁。

柯良晋嘉靖年间任武缘县令。操守廉洁，禄俸外一
毫不私入，疑讼一讯立辨。士之贫者给以灯油钱。
杨大韶隆庆间任武缘令，治尚严明，减值钱以甦里
甲。置社学三十馀所，立学田，革包揽，邑人称快。
侯国治万历初任思恩府知府。恤民爱士，首先教化，
政暇即进士子讲授经义。先是学宫建于郭外，草创
简陋，且每河涨，诸生病涉；因捐俸迁学于城内府治
之东。规模制度，一更而新之，“宣道化俗”，风土为之一
变。

万历十一年，兴隆土司土官韦官奉调征剿古田、河源叛贼有功，加授千总职衔。

二十年，古零土司土官覃大钦奉调统兵戍守省城，
效劳，授千总服色。

万历年间，那马司土官黄河清奉调随征罗旁水口
蛮贼有功，题授守备。奉上旌匾。

《府志》：“天启元年，上林土县土酋黄祚引谋篡父位，勾
通田州土兵，弑其父德勋。祚耀痛父惨死，奔愬院司
提审正法。”

那马土司巡检黄大贤，奉调杀贼有功，题授守备职
衔。

天启初，葛中选任思恩府知府，土司率服，升副使，奉
旨留任，节制土司。五年改府江兵巡道。

崇祯间，朱国杞任思恩府知府，致治保民，卓有济世
才。十六年，隆安县土贼马日仙身挟妖术惑众，自称
“齐天大王”，建元太平，横肆猖獗。本年四月，日仙率众
犯思恩，四野流离，人心惶惧。杞画计分遣官兵，奇正
互用，一战而擒日仙。馀氛悉行扫荡，民赖以安。荐绅
士庶感其恩，刻碑颂其功